

**Pacte de definició** (art. 38, primer paràgraf, de la Llei 8/2022, d’11 de novembre, de successió voluntària paccionada o contractual de les Illes Balears; aquesta Llei entra en vigor el 17 de gener de 2023)**[[1]](#endnote-1)**

**Autor: Pere Grimalt Servera**

**PACTE DE DEFINICIÓ**

**COMPAREIXEN:** (*sempre davant notari*)**[[2]](#endnote-2)**

**D’una part**,com a disposant o definidor,**[[3]](#endnote-3)** .................., amb el document nacional d’identitat núm. .................. (*o l’equivalent si es tracta d’un ciutadà amb nacionalitat diferent a l’espanyola*), resident a .................. des de fa .................. .**[[4]](#endnote-4)**

Intervé en nom propi**[[5]](#endnote-5)** i dret propi.

**D’una altra**,com a definit**[[6]](#endnote-6)** (*només poden renunciar a la llegítima mitjançant el pacte de definició els descendents respecte a ascendents dels quals siguin legitimaris*)**,** .................., amb el document nacional d’identitat núm. .................. (*o l’equivalent si es tracta d’un ciutadà amb nacionalitat diferent a l’espanyola*), resident a ............... .

Intervé en nom propi**[[7]](#endnote-7)** i dret propi.

**MANIFESTEN:**

**(Opció 1)**

**Primer:** Que les parts estan celebrant una definició limitada a la llegítima.**[[8]](#endnote-8)**

**(Opció 2)**

**Primer:** Que les parts estan celebrant una definició per més de la llegítima.**[[9]](#endnote-9)** (*Aquesta sempre ha de ser expressa.***[[10]](#endnote-10)**)**[[11]](#endnote-11)**

**Segon (relació i descripció dels béns que són donats):** El donant és propietari/titular del bé/dret següent:.................. . (*Descripció del bé o del dret que sigui objecte del pacte de definició*).

**CLÀUSULES DE LA DEFINICIÓ**

***Clàusula primera (donació, atribució o compensació que fa el disposant)***. El disposant o definidor dona (o atribueix o compensa en aquest acte ..... (*relació del bé o dret donat, atribuït o compensat*) al definit, qui l’accepta.

***(possibilitat de gravar el bé donat)*.[[12]](#endnote-12)** Se constitueix un dret d’usdefruit a favor de .................. (*identificació de la persona afavorida amb l’usdefruit*) sobre el bé donat.

***Clàusula segona (“renúncia” a la llegítima)*.** El descendent renuncia a la llegítima de .................. (*identificació de la persona respecte a la qual se renuncia a la llegítima, la qual no ha de coincidir necessàriament amb la persona disposant*) en consideració del bé/dret relacionat en la clàusula primera.

***Clàusula tercera (col·lació del bé donat al descendent en la partició de l’herència)*.[[13]](#endnote-13)** Si el definit fos instituït hereu testamentari o arribés a ser hereu legal de ..................,**[[14]](#endnote-14)** estarà obligat a col·lacionar el bé rebut en aquesta definició, sempre que concorrin altres hereus que siguin descendents legitimaris.

(*signatures*)

1. *Segons l’article 38, primer paràgraf, de la* [Llei 8/2022](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*, d’11 de novembre, de successió voluntària paccionada o contractual de les Illes Balears (LSVPC, a partir d’ara), el pacte de definició és un pacte de “renúncia a la llegítima o per més de la llegítima, en la successió dels seus ascendents, en consideració a alguna donació, atribució o compensació que d'aquests, o del seu hereu contractual o d'altres ascendents, rebin o hagin rebut amb anterioritat”.*

*No és el lloc més adequat per fer una anàlisi sobre què entén la Llei per* definició*, però a mi me sembla que la Llei fa referència a dos supòsits molt diferents i només un d’ells és un vertader supòsit de renúncia de llegítima i que és el que precisament no regula la Llei.*

	* *Pacte de definició (que és el que regula la LSVPC), en el qual el definit rep un bé, una atribució o compensa alguna cosa, a canvi de veure cobrada la llegítima d’un ascendent. Aquí, tècnicament, entenc que no hi ha cap renúncia. A mi me sembla més com una dació en pagament: se rep un bé a canvi de no reclamar la llegítima.*
	* *Acte unilateral de renúncia de la llegítima. És el cas en què una persona que ha rebut, per exemple, una donació, decideix renunciar posteriorment a la llegítima d’un ascendent en consideració a aquesta donació. Aquí sí que, al meu parer, hi ha una vertadera renúncia. Observin: després de la donació, en la mesura que aquesta no s’ha configurat com un pacte de definició, el donatari “conserva” la llegítima del seu ascendent. L’acte de renúncia de la llegítima no implica cap benefici patrimonial a favor del renunciant: per tant, ara sí que hi ha una vertadera renúncia de drets.**Tanmateix, s’ha de recordar que la llegítima a la que “renuncia” el definit només és una perspectiva de dret, ja que els legitimaris queden fixats al moment de la mort del causant. Per exemple, si el descendent premor al ascendent, el primer mai haurà adquirit la condició de legitimari de l’ascendent (de fet, en aquest cas, d’acord amb el que disposa l’article 41* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*, “la premoriència del definit a l'ascendent, sense deixar descendència, suposarà la ineficàcia sobrevinguda de la definició i, en relació amb els béns transmesos, resultaran aplicables els articles 21 i 22 d'aquesta Llei”).*

*Les parts poden decidir subjectar-se ja al que preveu aquesta Llei i, fins i tot, poden pactar que aquelles definicions celebrades abans de publicar-se la Llei, se sotmetin a la LSVPC: “Els pactes successoris de qualsevol tipus formalitzats amb anterioritat a aquesta Llei s'hi poden sotmetre per voluntat expressa d'ambdues parts contractants” (segon paràgraf de la disposició transitòria única* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*).* [↑](#endnote-ref-1)
2. *D’acord amb el que disposa el primer paràgraf de l’article 5 de la* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*, la definició ha d’estar formalitzada en escriptura pública per a la seva validesa; és un requisit* ad solemnitatem*: “Els pactes successoris prevists en aquesta Llei només seran vàlids si es formalitzen en escriptura pública”.* [↑](#endnote-ref-2)
3. *L’article 8, primer paràgraf,* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*, disposa que l'ascendent o disposant que atorga el pacte de definició ha de tenir la capacitat per contractar i la lliure disposició dels seus béns, però, després, el mateix article en el seu tercer paràgraf, disposa que l'ascendent o disposant pot actuar a través de representació legal sense més especificacions (no exigeix de forma expressa l’autorització judicial).*

*El disposant pot ser qualsevol ascendent del definit o l’hereu contractual del futur causant del qual el definit serà legitimari. Per tant, el definit no ha de ser necessàriament legitimari del disposant, però sí que la renúncia que fa el definit en aquest pacte ha de referir-se a un legitimari ascendent.* [↑](#endnote-ref-3)
4. *Particularitats a tenir en compte segons el testador:*

	* *Si es tracta d’un mallorquí o menorquí que resideix fora de les Illes de Mallorca o de Menorca respectivament, és convenient que especifiqui i justifiqui el seu veïnatge civil.*
	* *Si es tracta d’una persona que no fa més de 10 anys que resideix a l’Illa de Mallorca o a l’Illa de Menorca, s’ha de demanar quin és el seu veïnatge civil: s’ha de recordar sempre que el veïnatge civil no és el que diu el testador o el notari, sinó el que ve determinat per la llei*
	* *Si es tracta d’un ciutadà espanyol resident a Espanya, s’ha de tenir en compte el que disposa l’article 9.8 del Codi Civil:* *“La successió per causa de mort es regeix per la llei nacional del causant en el moment de la defunció, siguin quins siguin la naturalesa dels béns i el país on estiguin. Tanmateix, les disposicions fetes en testament i els pactes successoris ordenats de conformitat amb la llei nacional del testador o del disposador en el moment d’atorgar-lo conserven la validesa encara que sigui una altra la llei que regeixi la successió* [...]”.
	* *Si es tracta d’un mallorquí o menorquí o d’un ciutadà de nacionalitat diferent a l’espanyola subjectes al Reglament (UE) núm. 650/2012 del Parlament Europeu i del Consell, de 4 de juliol de 2012, relatiu a la competència, la llei aplicable, el reconeixement i l'execució de les resolucions, a l'acceptació i l'execució dels documents públics en matèria de successions mortis causa i a la creació d'un certificat successori europeu, resulta imprescindible en el primer cas i convenient en el segon, declarar que designen com a llei aplicable a la seva successió la pròpia de les Illes de Mallorca i de Menorca. Tanmateix, aquesta designació pot no ser efectiva: en aquest cas, cal atenir-se a com interpreten els òrgans jurisdiccionals els articles 21, 22, 36 i 38 del Reglament (UE) núm. 650/2012 esmentat.*
	* *Si arran de l’aplicació del Reglament (UE) núm. 650/2012 esmentat, l’aplicació del dret civil de Mallorca i de Menorca respon al fet que resulta, clarament de totes les circumstàncies del cas, que el testador, en el moment d’atorgar el testament, manté un vincle manifestament més estret amb l’Illa de Mallorca o de Menorca malgrat no viure-hi, és molt recomanable exposar-ho al testament. Tanmateix, aquesta explicació pot no ser efectiva; en aquest cas, caldrà atenir-se a com interpreten els òrgans jurisdiccionals els articles 21, 22, 36 i 38 del Reglament (UE) núm. 650/2012 esmentat.* [↑](#endnote-ref-4)
5. *El tercer paràgraf de l’article 8* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar) *disposa que el disposant o definidor poden actuar mitjançant representació voluntària o legal.*  [↑](#endnote-ref-5)
6. *L’article 8, segon paràgraf,* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*, disposa que el descendent que atorga el pacte de definició ha de tenir la capacitat per contractar i la lliure disposició dels seus béns, però, després, el mateix article en el seu tercer paràgraf disposa que el descendent pot actuar a través de representació legal.*

*Si el menor d’edat té 16 anys complits, estigui o no emancipat, pot prestar el seu consentiment amb l'assistència de l'altre progenitor o, si escau, de defensor judicial (article 8, quart i cinquè paràgrafs,* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*).* [↑](#endnote-ref-6)
7. *El tercer paràgraf de l’article 8* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar) *disposa que el definit pot actuar mitjançant representació voluntària o legal.* [↑](#endnote-ref-7)
8. *Efectes de la definició limitada a la llegítima sobre la successió de la persona respecte a la qual el definit ha renunciat a la seva llegítima:*

	* *No tenen efectes cap de les disposicions anteriors i posteriors referides a la llegítima del renunciant que constin a una donació universal de béns presents i futurs, a un testament o un codicil (article 46, primer paràgraf,* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*).*
	* *No queda invalidada la donació universal de béns presents i futurs feta amb anterioritat a la definició ni impedeix que se’n pugui celebrar una en posterioritat (article 45, primer i darrer paràgraf,* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*). El descendent en pot ser donatari ambdós casos.*
	* *“[...] Els llegats a càrrec de la part de lliure disposició i la institució d'hereu, a favor del definit, seran vàlids” (article 46, segon paràgraf,* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*).*
	* *“En cas que el donant definidor mori intestat, el descendent renunciant, que va atorgar definició limitada a la llegítima, serà cridat a heretar d'acord amb les regles de la successió intestada” (article 47, primer paràgraf,* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*).* [↑](#endnote-ref-8)
9. *Efectes de la definició per més de la llegítima sobre la successió de la persona respecte a la qual el definit ha renunciat a la seva llegítima:*

	* *S’ha d’entendre que no tenen efectes cap de les disposicions anteriors i posteriors referides a la llegítima del renunciant que constin a una donació universal de béns presents i futurs, a un testament o un codicil (article 46, primer paràgraf,* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*).*
	* *També queden “sense efecte totes les disposicions de caràcter patrimonial, ordenades a favor del renunciant, en testament o codicil anteriors al seu atorgament” (article 49, primer paràgraf,* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*).*
	* *Sembla que no queda invalidat el contingut patrimonial favorable al renunciant de la donació universal de béns presents i futurs feta amb anterioritat a la definició ni impedeix que se’n pugui celebrar una en posterioritat (article 45, primer i darrer paràgraf,* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*). El descendent en pot ser donatari en ambdós casos: “La definició àmplia o per més de la llegítima es pot atorgar abans i després d’una donació universal de béns presents i futurs, tant si aquesta és a favor del mateix renunciant com si ho és a favor de terceres persones.” (article 48, primer paràgraf,* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*).*
	* *Les disposicions patrimonials fetes en testament o codicil amb posterioritat al pacte de definició, favorables al renunciant seran vàlides (article 49, tercer paràgraf,* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*).*
	* *“En cas que el donant definidor mori intestat, el descendent renunciant que va atorgar definició no limitada a la llegítima, o els seus descendents, seran cridats a heretar d’acord amb les regles de la successió intestada” (article 50, primer paràgraf,* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*).* [↑](#endnote-ref-9)
10. *“A manca de declaració expressa, la definició s'entén limitada a la llegítima” (article 38, segon paràgraf,* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*).* [↑](#endnote-ref-10)
11. *En principi, sembla que hi ha dos tipus de definició: aquella en la qual se renuncia a la llegítima i aquella en la qual se renuncia a la llegítima i a més drets successoris. Ara bé, hi ha un incís del darrer paràgraf de l’article 45* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar) *que disposa “La definició limitada* […] *no impedirà al renunciant l'atorgament posterior d'una definició per més de la llegítima”. Això vol dir que el pacte de renúncia només a la llegítima se pot complementar amb un pacte posterior on el renunciant (a canvi de rebre un nou bé o un nou dret?) s’ampliï la renúncia a altres drets successoris.*

*El que no sembla possible és pactar una definició on només se renuncien drets successoris si no hi ha hagut un pacte previ de renúncia de llegítima; és a dir, no sembla possible pactar una definició deslligada de la “renúncia” a una llegítima. La “renúncia” a la llegítima és un element essencial del pacte de definició.* [↑](#endnote-ref-11)
12. *“La renúncia de la llegítima s'entén feta de manera pura i simple, encara que, en virtut de l'article 49 de la Compilació, la donació o l'atribució patrimonial estigui subjecta a l'obligació de complir determinades càrregues, al pacte de reversió o al de prohibició de disposar. […] En aquests casos, s'entén renunciada la possibilitat d'exercir la facultat prevista en l'article 49 de la Compilació, pel fet que el renunciant coneix i accepta la disposició feta” (article 39, primer i segon paràgraf,* [*LSVPC*](v)*).* [↑](#endnote-ref-12)
13. *En relació amb la col·lació d’allò que ha rebut el renunciant en el pacte de definició, la regla general és la que els béns donats no seran col·lacionats en la partició si el donant no ho fa constar expressament (article 40, segon paràgraf,* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*). La mateixa regla es disposa quan la definició està limitada a la llegítima i el definit és cridat a la successió legal: “En la successió intestada, el definit no està obligat a col·lacionar els béns donats, exceptuant quan el donant definidor li ho hagi imposat [...]” (article 47, primer incís del segon paràgraf,* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*).*

*En canvi, si la definició per més de la llegítima i el definit és cridat a la successió legal, la regla s’inverteix: “En els supòsits de definició no limitada a la llegítima en els quals el definit sigui també cridat com a cohereu intestat, sens perjudici de l'aplicació de les regles de fixació de la llegítima d'acord amb la Compilació, el definit o els seus descendents hauran de col·lacionar allò que excedeix la llegítima, sempre que l'ascendent no els hagi dispensat expressament de col·lació en l'herència intestada” (article 50, segon paràgraf,* [*LSVPC*](https://intranet.caib.es/eboibfront/ca/2022/11652/666583/llei-8-2022-d-11-de-novembre-de-successio-voluntar)*).* [↑](#endnote-ref-13)
14. *Si la col·lació s’entén com un bestreta del que li pot correspondre com a herència al que ha de col·lacionar o bé s’entén com una presumpció que el causant no va voler una desigualtat de tracte entre legitimaris, a mi me sembla que les regles de la col·lació dels béns definits només resultarien d’aplicació quan la persona respecte a la qual se renuncia a la llegítima sigui el definidor. Tanmateix la llei no distingeix; per tant, haurem d’atenir-nos a com interpreten els òrgans jurisdiccionals els casos en què el disposant no sigui la persona respecte a la qual se renuncia a la llegítima.*

*Nota: aquest formulari s’ha elaborat gràcies a la col·laboració de la Universitat de les Illes Balears i el Govern de les Illes Balears. L’autor ha cedit els drets d’aquest model per tal que, de forma gratuïta, una tercera persona el pugui descarregar, copiar, modificar i utilitzar sense mencionar l’autoria ni la font, tant amb caràcter professional com amb caràcter no comercial, sense limitació temporal ni territorial. No n’és permesa la traducció,* *atès que es tracta d’un model creat per al foment del català a l’àmbit del dret.**29E5MV94*

 [↑](#endnote-ref-14)